**Møtebok fra Styremøtet ved Fakultet for Arkitektur og billedkunst   
Fredag 29.5 2015 – 10.00–16.00**

**Tilstede:**

**Styret:** Johan Arnt Haarberg (møteleder), Ingerid Helsing Almaas, Anne Beim, Anne Karin Furunes, Geir K. Hansen, Marianne Knapskog, Elin Røsok, Eli Støa, Silje Sandvin og Karoline Sætre.

I tillegg møtte vararepresentant Thorbjørn Sørensen og Gisle Løkken med stemmerett grunnet frafall av faste styrerepresentanter.

Beim forlot møtet før behandling av S-sak 11/15 ble avsluttet og Løkken før S-sak 12/15 ble avsluttet.

Følgende styremedlemmer hadde meldt forfall til møtet: Nils Marstein og Tine Hegli,

**Administrasjonen:** Fredrik Shetelig, Gunnar Parelius, Hans M. Øverkil, Håvard Wibe og Anne J. Bruland.   
Under O-Sak 08/15 møtte Åslaug Mostad og under S-sak 12/15 møtte Florian Schneider.

**S-sak 7/15 Godkjenning av innkalling og agenda.**

Saksdokument: S-sak 7/15 Innkalling og agenda til styremøtet.

*Enstemmig vedtak: Innkalling og dagsorden godkjennes, men styret ba samtidig om at det fra og med neste møte skal foreligge forslag til vedtak i alle saker, og klargjøres ved en oppsummering først i saken hvilke dokumenter man fra fakultetsledelsens side har vedlagt som bakgrunnsinformasjon.*

**S-sak 8/15 Protokoll fra styremøte 12.februar**

Saksdokument: S-sak 8/15 Protokoll fra styremøte 12. februar 2015.

Det ble reist spørsmål om hvorvidt studentene har vært invitert til deltakelse i arbeidet med S-sak 5/15 Strategisk veikart, slik vedtaket i saken forutsetter. Det fremkom i løpet av møtet at dette ikke er gjort.

*Enstemmig vedtak: Protokollen fra styremøtet 12.02.15 taes til etterretning.*

**O-sak 3/15 Dekanens orientering**

Saksdokument: O-sak 3/15 Generell orientering ved dekan.

Hovedelementene i orienteringen omhandlet følgende forhold:

* NTNU har utviklet et felles styringssystem COGNOS for utarbeidelse av rapporter, men systemet er fortsatt ikke komplett – bl.a. mangler frafall i studieforløp. Systemet er også mangelfullt i forhold til å dekke deler av fakultetets arkitektfaglige og kunstneriske arbeidsområder.
* Rapporten fra ARK-evalueringsrapporten vil bli presentert ved neste styremøte. Styret ba i denne sammenhengen om at man på neste møte også tar opp spørsmålet om frafall fra ARK-studiet.
* Arbeidet med fusjonen og tilstandsrapport for KiT behandles som egne saker.

*Enstemmig vedtak: Styret tar redegjørelsen til orientering.*

**O-sak 6/15 Planleggingsrammer og 1.tertialrapport**

Saksdokument: O-sak 6/15 Planleggingsrammer 2016-19   
Dekanens tertialrapportering til rektor - 1.tertial 2015.

Det ble reist spørsmål om hvorvidt de utvidete økonomiske rammer for 2015 vil kunne dekke innsparings­pålegget innenfor administrative funksjoner.

*Enstemmig vedtak: Styret tar planleggingsrammen og 1. tertialrapport til etterretning, men forutsetter at man heretter fremlegger de relevante regnskapstall i tillegg til prognosematerialet.*

**O-sak 5/15 Status analyser/resultat og støtteverktøy bemanningsplanlegging**

Saksdokument: O-sak 5/15 Status analyser ressurser/resultat og støtteverktøy bemanningsplanlegging m/vedlegg

Det ble opplyst at der er en feil i det utsendte dokumentet vedrørende den reelle undervisningskapasiteten ved KIT. Den er i realiteten større i og med at undervisningsplikten til det tekniske personalet ikke er medregnet i antall stillinger her.

Det ble opplyst at veiledning til PhD-studenter til nå har vært vurdert som undervisning, mens slik veiledning i det foreliggende dokumentet er registrert som forskningstid. Det må avklares om faglig stab er innforstått med dette.

Deler av fakultetets arkitektfaglige og kunstneriske arbeidsområder kommer ikke med innenfor rammen av nåværende oppsett.

*Enstemmig vedtak: Styret tar de fremlagte dokumentene til etterretning og ba om at antall registrerte studenter på alle nivå (inklusive tredjesyklusnivået) innarbeides i grunnlagsmaterialet*

**S-sak 9/15 Bemanning Ark 1 - 6**

Saksdokument: S-sak 6/15 Bemanning i emnene Arkitektur 1 – 6

Saken ble utsatt til styremøtet torsdag 15. oktober 2015.

**O-sak 4/15 Studieprogramportefølje: Strategisk vekst**

Saksdokument: O-sak 4/15 Studieprogramporteføljen ved AB – plan for utvikling på kort og lang sikt.

Diverse vedlegg med detaljerte beskrivelser av studieplaner mm

Det ble opplyst at det hittil kun er foretatt beregning av stillingsbehovet for enkelte av de potensielle utvidelsene/nyetableringene.

Det ble påpekt av det foreslåtte studiet ved KiT bør betegnes som kunstprodusent.

Styret påpekte behov for klarere formuleringer i deler av saksdokumentet.

*Enstemmig vedtak: Styret tar saken til etterretning og forutsetter at forslagene legges frem igjen for styret med beregning av areal-, utgifts- og bemanningsbehov.*

**S-sak 10/15 Forskningstermin**

Saksdokument: S-sak 10/15 Retningslinjer for forskningstermin ved fakultet for arkitektur og billedkunst.

Styret hadde en rekke kommentarer til utkastet til retningslinjene, både når det gjelder presiseringer og forenklinger. Det er særlig viktig å avklare om langvarig sykefravær inngår i terminberegningsgrunnlaget og hvordan utgiftsfordelingen mellom institutt og fakultet skal være.

*Enstemmig vedtak: Retningslinjene justeres i samsvar med de synspunkter som kom frem på møtet. Reviderte retningslinjer legges frem på neste møte.*

**S-sak 11/15 Fusjon. Fagdokument – Charter**

Saksdokument: S-sak 11/15 Fusjon. Fagdokument – Charter.

Styret hadde en omfattende diskusjon av denne saken, basert på inngående drøftinger under seminardelen, basert på de mottatte dokumentene fra NTNU, det reviderte dokumentet knyttet strategiske veivalg for fakultetet og dekanens orientering om status i fusjonsarbeidet.

Under drøftingen ble det understreket at styret klart ser merbelastningen for dekan som følge av behovet for stor arbeidsinnsats i denne saken. Styret åpnet for bruk av avlastningsressurser for dekan, hvis det kan gjøres på en hensiktsmessig måte.

Under styrebehandlingen ble det fremmet tre forslag til vedtak, hvorav ett ble trukket før avstemning. Et forslag fra medlemmene Geir Karsten Hansen, Elin Røsok og Eli Støa ble tatt opp til avstemning:

*Styret ønsker å uttrykke bekymring for at prosessen for omorganisering av NTNU i etterfølgelsen av fusjonsvedtaket går svært fort. For å sikre et godt resultat av en fusjonsprosess, kreves tid til analyse og konsekvensutredninger, og ikke minst informasjon og medvirkning fra ansatte. Dette både for å sikre kvalitet i prosessene og forankring blant ansatte. Vi ber spesielt om at det settes av mer tid til å utvikle forslag til ny, faglig organisering og at planen for beslutningsprosessen rundt dette tydeliggjøres.*

Dette forslaget fikk to stemmer: Geir Karsten Hansen og Elin Røsok. Eli Støa unnlot å stemme. Styret samlet seg deretter om ett forslag.

*Enstemmig vedtak: Fakultetsstyret har samlet seg om en faglig basis for et fakultet ved nye NTNU som har Kunst, Arkitektur og (By)Planlegging som kjerneområder og som beskriver fakultetets felles verdier, samfunnsansvar, kultur og arbeidsform; eksemplifisert ved form/klima/gjennomslagskraft, kunst og kultur som fundament for en bærekraftig samfunnsutvikling, skapende prosesser med disruptivt potensial, profesjonalisering. Fakultetsstyret ser det som avgjørende at det nye NTNU finner organisatorisk rom for en slik faglig organisering. Dette vil klart understreke universitets ansvar for de kunstnerisk skapende fagene og klargjøre breddedimensjonen ved institusjonen. Fakultetsstyret legger samtidig til grunn at en faglig organisering på dette grunnlaget vil ha relevans også for andre fagmiljøer enn de som nå er knyttet til AB-fakultetet. Notatet skal også beskrive potensielle fagområder ved det fusjonerte NTNU som vil styrke fakultetets profil og på basis av denne styrke fakultetets strategiske evne til å bidra til å utvikle kunnskap for en bedre verden.*

*Dekanen får fullmakt til å utforme et posisjonsnotat i samsvar med dette grunnlaget. Innen de korte tidsrammer som er til rådighet, må notatet sendes på bred høring innad på fakultet – slik at både informasjonsbehovet og anledningen til medvirkning blir ivaretatt.*

**O-sak 7/15 Kina/internasjonal strategi**

Saksdokument: O-sak 7/15 Om fakultetets aktiviteter i Kina m/vedlegg

Saken ble utsatt til styremøtet torsdag 15. oktober 2015, men gjennom en rask forespørsel i møtet er det klart at styret på det nåværende tidspunkt anser at fakultetets engasjement overfor Kina bør videreføres.

**O-sak 9/15 Synlighetsprosjektet**

Saksdokument: O-sak 9/15 Fakultetets synlighetsprosjekt.

Åslaug Mostad orienterte om prosjektet. Styrets er positiv til utviklingen i prosjektet, men understreket behovet for relevante former for dokumentasjon av kunstnerisk utviklingsarbeid og andre deler av fakultets virksomhet som vanskelig lar seg innpasse i de oppsett som etableres felles for NTNU. Dette er presserende for å vise fakultets faglige profil, og prosjektlederen ble bedt om å se nærmere på The Research Catalogue i regi av Society for Artistic Research.

*Enstemmig vedtak: Styret tar orienteringen til etterretning, men påpekte det presserende behovet for å finne relevante former for å dokumentere hele bredden av fakultetets virksomhet. Her synes det nødvending å etablere ordninger utenfor fellesløsningene ved NTNU.*

**S-sak 12/15 Status KIT**

Saksdokument: S-sak 12/15 Kunstakademiet - prosessen status og veien videre.

Åpent brev til rektor fra studentene ved KiT mm.

Det ble fremlagt redegjørelser fra dekan og studentrepresentant Karoline Sætre, som på vegne av studentene særlig etterlyste konkret oppfølging av de forhold som har vært påpekt fra deres side.

Fra styret ble det understreket at det åpne brevet burde vært distribuert til styrets medlemmer umiddelbart.

*Vedtak:*

*Fakultetsstyret ser på innspillene fra studentene som et positivt engasjement for å bedre studiesituasjonen og kommunikasjonen innad ved akademiet.*

*Fakultetsstyret ser det som nødvending at det etableres tydelige formelle strukturer innad ved instituttet, som samsvarer med akademiets virksomhet og medvirker til å løse de problemene som er påvist. Styret ber i forlengelse av dette om at fakultets- og instituttledelsen vurderer følgende punkter for å styrke fag-kulturen og studiemiljøet ved instituttet:*

* *Ansvarsfordelingen innad i instituttets ledergruppe klargjøres og kommuniseres til ansatte og studenter;*
* *Det etableres regelmessige møteplasser for det faglige personalet;*
* *Det gjennomføres en planlagt overgang til heltids-stillinger supplert med 20 % stillinger;*
* *Det etableres semesterplan for både undervisningsdelen og FoU-delen for enkelte faglige ansatte. Planen skal godkjennes av instituttleder. Tilstedeværelsen for det faglige personalet i instituttets undervisningsperioder fastlegges av instituttlederen;*
* *For kommende semester må disse planene være fastsatt senest 01.09.15. For kommende semester skal planen for den enkelte fastlegges før foregående semester avsluttes;*
* *En andel av den FoU-tiden, som må legges til instituttets undervisningsperioder skal foregå ved instituttet;*
* *Tilstedeværelsestiden for en enkelte faglige ansatte må kommuniseres klart og entydig til studentene i god tid.*

*Fakultetsstyret ber om regelmessig tilbakemelding på oppfølgingen av disse punktene fra om med neste styremøte.*

Alle som avga stemme, stemte for forslaget. Furunes avsto fra å stemme i denne saken.

Trondheim 29.05.15/18.06.15.

Johan A Haarberg  
Settemann

Fredrik Shetelig  
Dekan